Oikeusministeriö

Lähetämme alla Vapaa-ajattelijain liiton kannanoton liittyen oikeusministeriössä käsitelyssä olevaan lakiesitykseen hedelmöityshoidoista. Toivomme että työryhmä kirjaa ja huomioi näkemyksemme lakia valmistellessaan.

VAL liittohallituksen puolesta,

Robert Brotherus
Puheenjohtaja, Vapaa-ajattelijain liitto

Jori Mäntysalo
Pääsihteeri, Vapaa-ajattelijain liitto

----------

Rakkaus on geenejä tärkeämpi
Vapaa-ajattelijain liiton lausunto hedelmöityshoidoista

Vapaa-ajattelijain liitto ry katsoo, että lapset tarvitsevat
kodin, jossa heitä rakastetaan. Kaikki muu - kuten vanhempien sukupuoli ja lasten biologinen suhde vanhempiin - on tämän rinnalla vähäarvoista.

Käsitys geenien tärkeydestä on vanhakantainen. Suomessa elää kymmeniä tuhansia onnellisia uus- ja adoptioperheitä, isiä ja äitejä, joilla on rakkaita lapsia, vaikkei ehkä geneettisesti omia jälkeläisiä. Lainsäädäntöä tulee kehittää tukemaan todellista, sosiaalista isyyttä.

Ajatus hedelmöityshoitojen rajaamisesta vain menetelmiin, joissa käytetään puolisoiden omia sukusoluja on tarpeeton.
Vanhemmilla tulee olla vapaus käyttää valintansa mukaan
hedelmöityshoidossa kahta, yhtä tai ei yhtäkään omaa sukusolua.

Oikeus saada lapsia ei ole ihmisoikeus, mutta oikeus tasa-arvoiseen kohteluun sukupuolisesta suuntauksesta huolimatta on. Asiaperusteilla voidaan tietenkin asettaa ihmiset eri asemaan, mutta uskonnolliset käsitykset eivät enää 2000-luvulla saa olla tasa-arvon esteinä.

Hedelmöityshoitojen kieltäminen kaikilta naispareilta olisi
oikeutettua, jos naisparin lapsi todennäköisesti kehittyisi
ongelmayksilöksi. Tämänhetkisen tiedon mukaan lesboparien lapset keskimäärin kasvavat aivan yhtä tasapainoisiksi kuin heteroparienkin. Asiaperusteita tasa-arvon rikkomiseen ei siis ole, ja naispareille tulee myöntää oikeus hedelmöityshoitoihin.

Yksinäisille naisille tulee sallia hedelmöityshoidot. On lähinnä naisen itsensä asia päättää, onko hän riittävän hyvä äidiksi.

Yhteiskunta ei voi sitä tehdä kategorisesti vain perhesuhteiden perusteella. Sitä paitsi jo nykyinen laki sallii adoption yksinäisille, ja olisi epäloogista kieltää hedelmöityshoito tilanteessa, jossa adoptiota ei ole kielletty.